Parengė

Jūratė Brasiūnienė

Utenos rajono savivaldybės administracijos

Kultūros skyriaus vedėja

**Utenos dvaro istorija atgimsta**

Utenos miesto istorija yra neatsiejama nuo Utenos dvaro istorijos. Vienas seniausių Lietuvos miestų savo amžių pradėjęs skaičiuoti prie Narkūnų piliakalnių, istorijos vingiuose nuo jų atsitraukė ir kūrėsi aplink viduramžių dvarą, ant jo žemės.

Nuo XV a. minimas dvaras priklausė Lietuvos didžiajam kunigaikščiui, dvarą valdė didžiojo kunigaikščio aplinkai artimi didikai – vietininkai, tarp kurių minimos tokios istorinės asmenybės, kaip Mykolas Glinskis, Jurgis Radvila, Albertas Goštautas, Jurgis Astikas. Po Abiejų Tautų Respublikos padalijimų Utenos dvaras tapo privačia nuosavybe ir nuo XVIII a. pabaigos priklausė Strutinskių, Bilevičių, Pilsudskių giminėms.

XIX a. paskutiniais Utenos dvarininkais tapo Balcevičiai, 1882 m. pastatę iki šių dienų išlikusius raudonplyčius Utenos dvaro rūmus, jų aplinkoje įkūrę parką.

XX a. pradžioje dvaras buvo išdalintas įvairioms organizacijoms. 1907 m. įkūrus Lietuvos švietimo ,,Saulės“ draugijos Utenos skyrių (davusį pradžią lietuviškai mokyklai Utenos parapijoje), ieškota patalpų progimnazijai įkurti ir tam pasirinkti buvę dvaro rūmai. Tai reiškė šio pastato dvaro laikotarpio pabaigą ir iki 2016 m. trukusio mokyklos laikotarpio pradžią. Per šimtmetį pasikeitė senojo pastato išvaizda, o iš žmonių atminties išsitrynė dvaro ir jų šeimininkų istorija.

Siekiant išsaugoti šį istorinį objektą, Utenos rajono savivaldybės administracija organizavo buvusių dvaro sodybos rūmų atnaujinimą ir 2020-2023 m. buvo atlikti tvarkybos ir remonto darbai, o pastatas atgijo Utenos švietimo centro bei jo padalinio Utenos regioninio STEAM atviros prieigos centro veiklomis.

Šiais metais visuomenei atvėręs duris buvęs dvaras ir vėl tampa Uteną reprezentuojančia vieta, kurioje istoriškai siejasi kultūra, mokslas ir švietimas. O artėjant Visų Šventųjų ir Vėlinių dienoms, užbaigti paskutiniųjų dvaro šeimininkų – dvarininkų Balcevičių – kapavietės sutvarkymo darbai. Utenos rajono savivaldybės Paminklotvarkos priemonių plano vykdymui skirtomis lėšomis padengta suplanuota kapavietės teritorija, atnaujinti išlikę jos elementai, atkurta prarasta centrinio paminklo dalis.

Nuotraukos (pridedama)

Arvydo Mitalo, Utenos rajono savivaldybės administracijos Kultūros skyriaus specialisto